Der er børnelykke og babyidyl hos familien Westergaard-Knøss i Aars. Nedlukningen af Danmark i 2020 gav familien mere tid hjemme. Mere tid til at overveje og prioritere fremtiden, og den ekstra tid skulle bruges til noget, som Klaus Westergaard udtrykker det, så tidligere i år blev familien forøget med lille Walther. - Det var sådan set ikke meningen, at vi skulle have flere børn, men så, ja så var der ren panik, for hvad skulle vi ellers lave, siger Klaus Westergaard. Vesthimmerlands Kommune er en af de kommuner, hvor børnetallet gik op, da Danmark lukkede ned. Her er børnetallet steget med 26 procent i første kvartal af 2021 i forhold til 2020. Mere tid hjemme giver babyboom Lille Walther er således en af mange corona-babyer, som er undfanget efter Danmark lukkede ned 11. marts og født her i 2021. Det har givet et babyboom. På landsplan er der født 3,4 procent flere børn i første kvartal i år i forhold til samme periode sidste år. - Mens Danmark lukkede ned kunne vi godt se, at der ville blive stille, siger Tanja Knøss og suppleres af Klaus Westergaard, der påpeger, at der ikke var hverken festivaler eller store familiefester, som parret ville gå glip af, og derfor var der god tid til at få endnu et barn. I Vesthimmerlands Kommune blev der i årets første kvartal født 87 børn. Det er 18 flere end i samme periode af 2020 og en stigning på hele 26 procent. - Jeg har været glad for, at Klaus har gået hjemme og kunne hjælpe noget mere til. Især under graviditeten, som har været hård, siger Tanja Knøss. Borgmester: Flere børn er afgørende Børnetallet har bortset fra et par enkelte år været faldende siden midt i 1990'erne. Også i Vesthimmerland, og her er coronababyboomet kærkomment. - Det er afgørende, fordi befolkningen i Vesthimmerland er i gennemsnit ældre, end den er i de vækstkommuner, som findes i Danmark. Derfor er det vigtigt at få født nogle børn, så vi kan begynde at få en positiv befolkningsudvikling igen, siger borgmester i Vesthimmerlands Kommune Per Bach Laursen (V). På landsplan er der 57 kommuner, hvor børnetallet steg i årets første kvartal. I Nordjylland kan kun halvdelen af kommunerne notere fremgang i børnetallet. I Mariagerfjord, Brønderslev, Rebild, Frederikshavn og Aalborg er der født mellem to og syv procent færre børn trods nedlukning og mere tid derhjemme. Håber på fortsat corona-effekt I Vesthimmerland håber borgmesteren, børnetallet fortsat vil stige, når pandemien er overstået og samfundet er åbnet helt igen. - Gad vide, om der er nogen i det her tilfælde, som kommer til at sige, at det simpelthen er så berigende at have flere børn end gennemsnittet på et par stykker? Det er afgørende for vores samfund, siger borgmester Per Bach Laursen (V). I Aars nyder familien de sidste dage, hvor alle er hjemme. 30. maj slutter fars barsel og hverdagen med et genåbnet samfund venter. - Det har givet stof til eftertanke til at prioritere anderledes, siger Klaus Westergaard.

Referat:
For første gang siden 2010 er der i første kvartal født over 15.000 børn i Danmark. Fødselstallet er steget i næsten to ud af tre af landets kommuner.